DA Den Europæiske Unions Tidende L 201/21

KOMMISSIONENS GENNEMFØRELSESFORORDNING (EU) 2017/1409

af 1. august 2017

om ændring af gennemførelsesforordning (EU) nr. 75/2013 og forordning (EF) nr. 951/2006 for så vidt angår tillægsimporttold i sukkersektoren og beregning af sakkaroseindholdet i isoglucose og visse sirupper

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 182, stk. 4, og

ud fra følgende betragtninger:

(1) Ved artikel 36 i Kommissionens forordning (EF) nr. 951/2006 (2) fastsættes tillægsimporttolden for visse produkter i sukkersektoren.

(2) I betragtning af de markedsvilkår og prognoser, der var gældende på det tidspunkt, fastsatte Kommissionens gennemførelsesforordning (EU) nr. 75/2013 (3) bestemmelser om ikkeanvendelse af tillægsimporttold for visse sukkerprodukter frem til kvoteordningens ophør den 30. september 2017.

(3) I henhold til artikel 182, stk. 2, i forordning (EU) nr. 1308/2013 pålægges tillægsimporttolden ikke, hvis det er usandsynligt, at importen skaber forstyrrelser på EU-markedet, eller hvis virkningerne ikke står i forhold til det tilstræbte mål. Det er usandsynligt, at import af sukkerprodukter, der er underlagt importtold i henhold til den fælles toldtarif, vil skabe forstyrrelser på EU-markedet efter afskaffelsen af sukkerkvoterne. Derfor bør der ikke pålægges tillægstold på disse importer, med mindre der indtræffer væsentlige ændringer i markedssituationen i denne henseende.

(4) Ikkeanvendelsen af tillægsimporttold for visse sukkerprodukter i henhold til gennemførelsesforordning (EU) nr. 75/2013 bør derfor forlænges.

(5) Metoderne til beregning af sakkaroseindholdet i isoglucose og visse sirupper, der er fastsat i artikel 42, stk. 2, 3 og 4 i forordning (EF) nr. 951/2006, integreres i et klarere og ajourført format i bilag I til Rådets forordning (EØF) nr. 2658/87 (4) ved Kommissionens gennemførelsesforordning (EU) 2017/1344 (5) med virkning fra den 1. oktober 2017. Disse bestemmelser bør derfor udgå af forordning (EF) nr. 951/2006.

(6) Gennemførelsesforordning (EU) nr. 75/2013 og forordning (EF) nr. 951/2006 bør derfor ændres.

(7) Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —

VEDTAGET DENNE FORORDNING:

Artikel 1

I artikel 1 i gennemførelsesforordning (EU) nr. 75/2013 ændres »30. september 2017« til »30. september 2022«.

Artikel 2

Stk. 2, 3 og 4 i artikel 42 i forordning (EF) nr. 951/2006 udgår.

Artikel 3

Denne forordning træder i kraft på tredjedagen efter offentliggørelsen i Den Europæiske Unions Tidende.

Den finder anvendelse fra den 1. oktober 2017.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 1. august 2017. På Kommissionens vegne Jean-Claude JUNCKER Formand

(1) EUT L 347 af 20.12.2013, s. 671.

(2) Kommissionens forordning (EF) nr. 951/2006 af 30. juni 2006 om gennemførelsesbestemmelser til Rådets forordning (EF) nr. 318/2006, for så vidt angår handel med tredjelande inden for sukkersektoren (EUT L 178 af 1.7.2006, s. 24).

(3) Kommissionens gennemførelsesforordning (EU) nr. 75/2013 af 25. januar 2013 om fravigelse af forordning (EF) nr. 951/2006 hvad angår anvendelse af repræsentative priser og tillægsimporttold for visse produkter inden for sukkersektoren og om ophævelse af gennemførelsesforordning (EU) nr. 892/2012 om fastsættelse af de repræsentative priser og tillægsimporttolden for visse produkter inden for sukkersektoren for produktionsåret 2012/13 (EUT L 26 af 26.1.2013, s. 19).

(4) Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1).

(5) Kommissionens gennemførelsesforordning (EU) 2017/1344 af 18. juli 2017 om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif (EUT L 186 af 19.7.2017, s. 3).